เศรษฐกิจไทยฟื้นตัว หลัง GDP 4Q63 ออกมาดีกว่าคาด สัปดาห์นี้คาดกรอบ SET 1,500-1,535 จุด
16 กุมภาพันธ์ 2564

►     เศรษฐกิจไทยฟื้นตัว หลัง GDP ไตรมาส 4Q63 ออกมาดีกว่าคาด
วานนี้สภาพัฒน์รายงานตัวเลข GDP ไตรมาส 4/63 ของไทยออกมาหดตัวที่ -4.2% YoY (+1.3% QoQ)ดีกว่าที่ตลาดคาดที่ -5.4% จากการบริโภคภาคเอกชนในประเทศที่กลับมาขยายตัว 0.9% YoY ตามมาตรการกระตุ้นเศรษฐกิจจากภาครัฐ โดยเฉพาะมาตรการคนละครึ่ง ส่งผลให้การใช้จ่ายในหมวดอาหารและเครื่องดื่มไม่มีแอลกอฮอล์ขยายตัว ประกอบกับการฟื้นตัวของการส่งออก ซึ่งการส่งออกสินค้าหดตัวในอัตราที่ชะลอลงที่ -1.5% YoY โดยการส่งออกสินค้าหมวดเกษตรอย่างยางพาราและผลิตภัณฑ์ยาง, มันสำปะหลัง รวมถึงสินค้าที่เกี่ยวข้องกับการทำงานที่บ้านอย่างคอมพิวเตอร์และเครื่องปรับอากาศ และรถยนต์นั่งและชิ้นส่วน ขยายตัวเร่งขึ้น อย่างไรก็ดี ภาพรวม GDP ไทยทั้งปี 2563 หดตัวลง -6.1% YoY ดีกว่าตลาดคาดที่ -6.4% หลักๆ เกิดจากการแพร่ระบาดของโรคโควิด-19 และมาตรการล็อกดาวน์เต็มรูปแบบ ส่งผลกระทบโดยตรงต่อภาคการส่งออกซึ่งพบว่าหดตัวลง -6.6% YoY โดยภาคการส่งออกคิดเป็นสัดส่วนที่สูงถึง 60% ต่อ GDP ขณะที่การบริโภคและการลงทุนภาคเอกชนได้รับผลกระทบเช่นกัน หดตัวลง -1.0% YoY และ -8.4% YoY ตามลำดับ ทั้งนี้ทางธนาคารกสิกรไทยประเมินว่า GDP ไทยปี 64 จะพลิกกลับมาขยายตัวที่ 2.6% โดยมีปัจจัยสนับสนุนหลักๆ จากการฟื้นตัวของเศรษฐกิจและการค้าโลก จากมาตรการกระตุ้นเศรษฐกิจขนาดใหญ่และความคืบหน้าของวัคซีนต้านโควิด-19 โดยเราคาดว่าอุปสงค์ในประเทศจะค่อยๆ ฟื้นตัวขึ้นอย่างค่อยเป็นค่อยไปจาก 1. การบริโภคในประเทศตามการฟื้นตัวขึ้นของรายได้ 2. การลงทุนภาคเอกชนที่จะฟื้นตัวขึ้นตามการส่งออก 3. ความเชื่อมั่นที่มีแนวโน้มดีขึ้นหลังการกระจายวัคซีนสำเร็จตามแผนที่วางไว้ และ 4. การฟื้นตัวของภาคการท่องเที่ยวภายหลังที่มีการเปิดประเทศรับนักท่องเที่ยว นอกจากนี้ จากรายงาน GDP ไตรมาส 4/63 ที่ออกมาหดตัวน้อยกว่าคาด ซึ่งสะท้อนถึงเศรษฐกิจไทยที่มีแนวโน้มกลับมาขยายตัว ทางห้องค้ากสิกรไทยประเมินว่าจะสามารถช่วยลดแรงกดดันที่ ธปท. จะปรับลดอัตราดอกเบี้ยนโยบายลงได้ในปีนี้ โดยเรายังคงมุมมองเดิมว่า ธปท. จะยังคงอัตราดอกเบี้ยนโยบายไว้ที่ระดับ 0.50% ตลอดทั้งปีนี้ ขณะที่จะยังคงใช้มาตรการผ่อนคลายทางการเงินด้านอื่นๆ เพื่อสนับสนุนการฟื้นตัวของเศรษฐกิจอย่างต่อเนื่อง เช่น การลดเพดานดอกเบี้ยเงินกู้ การขยายเวลามาตรการพักชำระหนี้ เป็นต้น เช่นเดียวกับภาครัฐที่เราคาดว่าจะมีการออกมาตรการกระตุ้นเศรษฐกิจเพิ่มเติม สอดคล้องกับการประเมินการก่อนหน้าของเราที่คาดว่าเส้นอัตราผลตอบแทนพันธบัตรไทยจะชันตัวขึ้นในลักษณะ Bear-Steepening จาก supply ในตลาดตราสารหนี้ที่เพิ่มมากขึ้นจากความต้องการกู้ภาครัฐที่มากขึ้น ประกอบกับการฟื้นตัวของเศรษฐกิจและเงินเฟ้ออย่างค่อยเป็นค่อยไป ซึ่งจะช่วยผลักดันอัตราผลตอบแทนพันธบัตรให้ปรับตัวเพิ่มขึ้น โดยเรามองเป็น sentiment เชิงบวกต่อหุ้นกลุ่มธนาคาร และกลุ่มประกัน ขณะที่เราคาดว่าอัตราผลตอบแทนพันธบัตรรัฐบาลอายุ 10 ปีของไทยจะอยู่ที่ระดับ 1.50% ในปีนี้
มุมมองตลาดหุ้น/ กลยุทธ์การลงทุน สัปดาห์นี้คาด SET แกว่งในกรอบ 1,500-1,535จุด วันนี้แนะ AEONTS, SCB
หุ้นแนะนำ AEONTS (พื้นฐาน 244.00 บาท) บริษัทรายงานกำไร 3QFY21 ที่ 1.0 พันล้านบาท (+4% QoQ, +2% YoY) สูงกว่าที่เราคาดการณ์ไว้ที่ 8.4% เนื่องจาก ECL ที่ต่ำกว่าคาด นอกจากนี้ มูลค่าหุ้นยังอยู่ในระดับถูกโดยเปรียบเทียบ คาดกำไร/ROE จะเติบโตดีขึ้น และอัตราผลตอบแทนจากเงินปันผลจะอยู่ที่ระดับ 2.7% ใน FY2022 SCB (พื้นฐาน 117.00 บาท) กำไรไตรมาส 4/2563 อยู่ที่ 4.97 พันลบ.(+7% QoQ, -10% YoY) ดีกว่าคาด 26% โดยได้รับแรงหนุนมาจากรายได้ค่าธรรมเนียมที่ปรับดีขึ้น จากธุรกิจประกันผ่านธนาคารและ wealth management ที่แข็งแกร่ง รวมถึงค่าธรรมเนียมสินเชื่อ นอกจากนี้ จากแผนการควบคุมต้นทุนอย่างเข้มงวดของบริษัท เราได้ปรับลดสมมติฐาน credit cost ลงในปี 2564 ตามแนวทางของผู้บริหารที่คาดว่า credit cost ได้ผ่านจุดสูงสุดไปแล้ว
รายงานตัวเลขเศรษฐกิจ ติดตาม German ZEW Economic Sentiment เดือน ก.พ. คาดลดลง 1.3% MoM เป็น 61 จุด ตัวเลข GDP 4Q20 ของยูโรโซนคาด -5.1% YoY และ -0.7% QoQ วันพุธ ติดตาม ตัวเลขการส่งออกของญี่ปุ่นเดือน ม.ค. คาด +6.6% YoY ตัวเลข CPI อังกฤษเดือน ม.ค. คาด +0.5% YoY ตัวเลข Core PPI ของสหรัฐฯ เดือน ม.ค. คาด +1.3% YoY และ +0.3% MoM ตามลำดับ ตัวเลข Retail sales สหรัฐฯ เดือน ม.ค. คาด +0.7% MoM และตัวเลขผลผลิตภาคอุตสาหกรรมของสหรัฐฯ เดือน ม.ค. คาด +0.4% MoM วันพฤหัสฯ ติดตาม ตัวเลขยอดผลิต และยอดขายรถยนต์ของไทยเดือน ม.ค. ตัวเลข CPI ของยูโรโซนเดือน ม.ค. คาด +0.9% YoY ตัวเลขยอดอนุญาตก่อสร้างในสหรัฐฯเดือน ม.ค. คาด -2.1% MoM เป็น 1.668 ล้านยูนิต ตัวเลข Export price index และ Import price index ของสหรัฐฯ เดือน ม.ค. คาด +0.4% และ +1% MoM ตามลำดับ ตัวเลขยอดก่อสร้างบ้านในสหรัฐฯ เดือน ม.ค. คาด -1.1% MoM เป็น 1.65 ล้านยูนิต ตัวเลขปริมาณน้ำมันดิบสหรัฐฯรายสัปดาห์และตัวเลขการขอรับสวัสดิการว่างงานรายสัปดาห์ของสหรัฐฯ วันศุกร์ ติดตาม ตัวเลขคาดการณ์ PMI ภาคการผลิตเดือน ก.พ.ของเยอรมัน และของยูโรโซนคาดทรงตัว MoM ที่ 57 จุด และ 54.3 จุด ตามลำดับ ตัวเลข Retail Sales ของอังกฤษเดือน ม.ค. คาด +1.2% MoM ตัวเลขยอดขายบ้านมือสองของสหรัฐฯ เดือน ม.ค. คาด -1% MoM เป็น 6.6 ล้านยูนิต และตัวเลขคาดการณ์ PMI ภาคการผลิตเดือน ก.พ.ของสหรัฐฯ คาด -1% MoM เป็น 58.5 จุด